ORDE do 19 de febreiro de 2004 pola que se clasifica como benéfico social a Fundación de Estudios Biomoleculares y Biotecnología de Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 11/03/2004

Visto o expediente de clasificación da Fundación de Estudios Biomoleculares y Biotecnología de Galicia con domicilio en Lugo.
Supostos de feito
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación de Estudios Biomoleculares y Biotecnología de Galicia foi constituída en escritura pública outorgada en Lugo o día 16 de decembro de 2003, ante o notario Juan Barrios Álvarez co número de protocolo mil trescentos sesenta e oito por Jorge Dorribo Gude, Arsenio Méndez Pérez, Domingo José Trigo Pérez, Jesús Alba Losada, Eduardo Amigo Díaz e Jesús Luis Lence Ferreiro, interveñen todos no seu propio nome e dereito, Arsenio Méndez Pérez intervén ademais en nome e representación da entidade Laboratorios Asociados Nupel, S.L. e Jorge Dorribo Gude intervén ademais en nome e representación da entidade Diagnóstico de Biología Molecular, S.A.
3. O obxecto da fundación segundo establece o artigo 6 dos seus estatutos é a realización de estudios e actividades orientadas á investigación, formación, cooperación e participación para o desenvolvemento dunha ciencia biomolecular máis accesible e inclusiva.
4. O padroado da fundación estará integrado por Jesús Alba Losada como presidente, Jorge Dorribo Gude como secretario e Domingo José Trigo Pérez, Eduardo Amigo Díaz, Arsenio Méndez Pérez e Jesús Luís Lence Ferreiro, como vocais.
5. A comisión integrada polos secretarios xerais de tódalas consellerías elévalle ó conselleiro da Presidencia, Relacións Institucionais e Administración Pública proposta de clasificación como benéfico social da Fundación de Estudios Biomoleculares y Biotecnología de Galicia, dado o seu obxecto e finalidade, polo que, véndose cumpridos os requisitos esixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico-social e á súa adscrición á Consellería de Sanidade.
Fundamentos de dereito
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do
protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 18 de febreiro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico social a Fundación de Estudios Biomoleculares y Biotecnología de Galicia adscribíndoa á Consellería de Sanidade, que exercerá plenamente o protectorado sobre ela.
Santiago de Compostela, 19 de febreiro de 2004.
Jaime Pita Varela
Conselleiro da Presidencia, Relacións
Institucionais e Administración Pública